Integrated reporting
Authors: Παυλόπουλος Αθανάσιος 
Published: September 2021

Η παρούσα διδακτορική διατριβή επικεντρώνεται στον τομέα της Ολοκληρωμένης Αναφοράς (ΟΑ) και μελέτα στοιχεία σχετικά με την εταιρική διακυβέρνηση, την ποιότητα των κερδών, τα κόστη αντιπροσώπευσης, την χρηματοοικονομική επίδοση της εταιρείας, την οικονομική αξία των δημοσιευμένων χρηματοοικονομικών μεγεθών και τα μοντέλα αποτίμησης πολλαπλών βάσεων. Πρωταρχικός της στόχος είναι να διερευνηθεί το επίπεδο των λογιστικών πληροφοριών OA που παρέχονται από τις επιχειρήσεις. Πρώτον, παρατηρώ ότι οι επιχειρήσεις που εμπλουτίζουν τις ετήσιες εκθέσεις τους με στοιχεία ΟΑ συνδέονται θετικά με τις μεταβλητές εταιρικής διακυβέρνησης. Ειδικότερα, καταλήγω στο συμπέρασμα ότι όσο αυξάνει το ποσοστό των ανεξάρτητων διευθυντών στην επιτροπή διορισμού και το ποσοστό των μη εκτελεστικών μελών στην επιτροπή ελέγχου παρέχεται υψηλότερη λογιστική αποκάλυψη ΟΑ. Δεύτερον, επιβεβαιώνοντας τα βιβλιογραφικά ευρήματα σχετικά με την ποιότητα των κερδών, υποδεικνύω ότι οι επιχειρήσεις που παρουσιάζουν υψηλής ποιότητας πληροφορίες σχετικά με την ΟΑ τείνουν να υιοθετούν πιο ήπιες τεχνικές διαχείρισης κερδών. Το μοντέλο της Jones (1991) χρησιμοποιείται για την εκτίμηση των δεδουλευμένων στοιχείων προκειμένου να ελεγχθεί η ποιότητα των κερδών. Τρίτον, για να υπολογίσω το κόστος αντιπροσώπευσης, δημιουργώ μια μεταβλητή πολλαπλασιάζοντας τον δείκτη του Tobin’s Q με τις σταθμισμένες λειτουργικές ταμειακές ροές (Lang et al., 1993, Healy and Palepu, 2001). Καταλήγω στο συμπέρασμα ότι οι επιχειρήσεις που παρουσιάζουν υψηλής ποιότητας πληροφορίες σχετικά με την ΟΑ μειώνουν το κόστος αντιπροσώπευσης. Τέταρτον, εξετάζω την σχέση μεταξύ της χρηματοοικονομικής επίδοσης της εταιρείας και της ποιότητα λογιστικής αποκάλυψης της ΟΑ. Πέμπτον, ερευνώ τον τρόπο με τον οποίο η ποιότητα της λογιστικής αποκάλυψης της ΟΑ βελτιώνει την οικονομική αξία των δημοσιευμένων χρηματοοικονομικών μεγεθών (δηλαδή της αγοραίας αξίας των ιδίων κεφαλαίων). Τέλος, αυτή η διατριβή διερευνά πώς η χρήση ολοκληρωμένης ανάλυσης μπορεί να δημιουργήσει αξία, εξετάζοντας τη συμπεριφορά ενός μοντέλου αποτίμησης πολλαπλών βάσεων (P/E). Το δείγμα αποτελείται από 82 διεθνείς επιχειρήσεις και εξετάζει την περίοδο από το 2011 έως το 2015. Έχει δημιουργηθεί ένας δείκτης που βαθμολογεί την ποιότητα της λογιστικής αποκάλυψης της ΟΑ. Ο δείκτης αυτός βασίζεται σε ένα ερωτηματολόγιο, το όποιο δημιουργήθηκε ως στάθμιση των εννέα κεφαλαίων της King III έκθεσης και του King III κώδικα. Συνεπώς, την ποιότητα της λογιστικής αποκάλυψης της ΟΑ την ερμηνεύω εφαρμόζοντας δύο διαφορετικούς εκτιμώμενους δείκτες ΟΑ. Προβλέπω ότι η χρηματοοικονομική επίδοση της εταιρείας, όπως μετράται με τον δείκτη του Tobin Q, συνδέεται θετικά με την ποιότητα της λογιστικής αποκάλυψης της ΟΑ. Τα συμπεράσματά μου υποδηλώνουν μια αλλαγή στην οικονομική αξία των δημοσιευμένων χρηματοοικονομικών μεγεθών, η οποία υποστηρίζει τον μακροπρόθεσμο στόχο του Διεθνούς Συμβουλίου Ολοκληρωμένης Αναφοράς (IIRC). Στην ουσία, διατηρώντας τους υπόλοιπους παράγοντες σταθερούς, η υψηλή ποιότητα γνωστοποίησης της ΟΑ συμβάλει θετικά στην αποτίμησης της επιχείρησης. Εξετάζοντας τον αντίκτυπο της ΟΑ σε ένα μοντέλο αποτίμησης πολλαπλών βάσεων, επισημαίνω ότι οι επιχειρήσεις με ένα υψηλό επίπεδο λογιστικής πληροφόρησης, στο οποίο εμπεριέχονται γνωστοποιήσεις ΟΑ, τείνουν να παρουσιάσουν έναν υψηλότερο δείκτη αποτίμησης P/E σε σχέση με τις επιχειρήσεις όπου αποκαλύπτουν χαμηλότερα επίπεδα ΟΑ. Επιπλέον, ελέγχω τη σχέση μεταξύ ενός μοντέλου αποτίμησης πολλαπλών βάσεων και της ποιότητας των κερδών. Στα μοντέλα εφαρμόζω δύο διαφορετικές τεχνικές μέτρησης της διαχείρισης των κερδών. Η πρώτη είναι μέσω των δεδουλευμένων στοιχείων και η δεύτερη μέσω της ομαλότητας των κερδών σε σχέση με τις ταμειακές ροές. Καταλήγω ότι οι επιχειρήσεις με υψηλή ποιότητα κερδών μπορούν να παράγουν μεγαλύτερη αξία σε σχέση με τις επιχειρήσεις όπου σε υψηλό ποσοστό χειραγωγούν τα κέρδη τους. Η διατριβή αυτή καταλήγει στο συμπέρασμα ότι, από τη στιγμή που δημιουργήθηκε Πλαίσιο (2013) της ΟΑ, οι επιχειρήσεις που αποκάλυψαν κάτι περισσότερο από χρηματοοικονομικές πληροφορίες άρχισαν να επιδεικνύουν καλύτερες επιδόσεις.